Pind nedsætter undersøgelseskommission: Politiet var udstyret med hidtil ukendt 'operationsbefaling', der skulle sikre, at ingen demonstranter kunne komme tæt på kinesisk præsident. Andre myndigheder kan være involveret, siger justitsministeren

Sagen om politiets opførsel under den kinesiske præsident Hu Jintaos besøg i Danmark i 2012 er fredag formiddag vokset til helt nye højder. Det sker, fordi justitsminister Søren Pind har besluttet at nedsætte en undersøgelseskommission, der skal kulegrave hele sagen.

Konkret er det nu kommet frem, at politiet var udstyret med en hidtil ukendt 'operationsbefaling', der under besøget i forsommeren 2012 skulle sikre, at demonstranter med tibetanske flag ikke kunne ses af den besøgende kinesiske præsident, Hu Jintao.

I den skriftlige operationsbefaling, der er skrevet tre dage før Hu Jintaos besøg, står , at det skulle sikres, at demonstranter ikke kunne ses fra præsident Hu Jintaos kortege.

I operationsbefalingen står bl.a.:

'Det er PET's opfattelse, at kineserne ikke er bekymret for præsidentens sikkerhed under opholdet i Danmark, men det er meget afgørende for dem, at 'de ikke taber ansigt' ved konfrontationen med demonstrationer eller lignende.' Og videre:

'Politiaktion 04-01 foretager patruljering/opklaring ved objekter og eskortruter, og sikrer, at evt. demonstranter ikke kan ses fra eskorten og objekter, ligesom de ej heller skal have mulighed for at bringe sig i en position som er synlig fra escortruten og objekter.'

Fire ministre

Hidtil har Københavns Politi hævdet, at der ikke fandtes en generel instruks om at gribe ind over borgere med tibetanske flag.

Denne version har i alt fire forskellige justitsministre videregivet til Folketinget. Senest Søren Pind (V) i en såkaldt orientering af Folketingets retsudvalg 18. september.

Grundlovssikret

Sagen er principiel, fordi demonstranter fik knægtet deres grundlovssikrede rettighed til at demonstrere og forsamles på offentlig plads.

Søren Pind ville under et pressemøde fredag ikke kommentere, hvor 'operationsbefalingen' til politiet stammede fra - eller hvilke myndigheder, der nikkede til den eller var involveret i udformningen af den.

Andre myndigheder

Politiet har hidtil tilbageholdt de dybt kontroversielle oplysninger fra Folketinget og Justitsministeriet. Og Søren Pind kan ikke udelukke, at andre myndigheder har været involveret i operationsbefalingen.

- Det kan ikke på forhånd udelukkes, at sagen vil have berøring til andre myndigheder end politiet. Derfor har jeg besluttet, at der nedsættes en undersøgelseskommission, så alle del af det samlede begivenhedsforløb i sagen kan blive klarlagt, siger Søren Pind

Se også: Politichef skjulte Tibet-oplysninger: I dag skal Pind svare

- Vi er nu kommet til et punkt, hvor jeg synes, det er rigtigst at få opklaret hele sagen, siger Søren Pind, der dog understreger, at han ikke på nuværende tidspunkt har oplysninger om andre myndigheders indblanden.

Søren Pind vil ikke kommentere, hvilke myndigheder det kan tænkes at være. Umiddelbart kunne PET, Udenrigsministeriet, Statsministeriet og Justitsministeriet dog være relevante myndigheder at undersøge.

Søren Pind oplyser, at han har orienteret sine tre forgængere på justitsministerposten under den tidligere regering, Morten Bødskov (S) og Karen Hækkerup (S) samt Mette Frederiksen (S), som han dog ikke kunne få fat på.